钦定古今图书集成/历象汇编/岁功典/第099卷 > 毒热寄简崔评事十六弟 杜甫
## 钦定古今图书集成/历象汇编/岁功典/第099卷 > 毒热寄简崔评事十六弟 杜甫

大暑运金气，荆扬不知秋。林下有塌翼，水中无行舟。
千室但扫地，闭关人事休。老夫转不乐，旅次兼百忧。
蝮蛇暮偃蹇，空床难暗投。炎宵恶明烛，况乃怀旧丘。
开襟仰内弟，执热露白头。束带负芒刺，接居成阻修。
何当清霜飞，会子临江楼。载闻《大易》义，讽咏诗家流。
蕴藉异时辈，检身非苟求。皇皇使臣体，信是德业优。
楚材择杞梓，汉苑归骅驑。短章达我心，理为识者筹。